Pellolle pahanhajuista kompostia levittäneen maanviljelijän mukaan kyse on normaalista maataloustoiminnasta.

KOLMIHENKISEN perheen viikonloppu sai tuskallisen sävyn Päijät-Hämeen maaseudulla, kun maanomistaja levitti kotitalon viereiselle pellolle pahanhajuista lannoitetta. Perheenäiti Marjutin mukaan musta tavara lemusi myrkkykemikaaleille ja hajuun meinasi tukehtua.

– Kyllä siinä oli uni vähissä, koska haju on niin kuvottava. Kotona ei voi syödä, eikä siellä voi olla, koska haju tunkee sisälle. Tein tänä aamuna heti kuuden jälkeen tutkintapyynnön poliisille, Marjut kertasi sunnuntaina.

Perheen mukaan haju oli yhä sunnuntaiaamuna ”ihan hirveä”, eivätkä he voineet tapojensa mukaan nauttia kauniina päivänä aamukahvia terassilla, vaan joutuivat lähtemään kahville huoltamolle. Perheenäiti ihmetteli, mitä pellolle on levitetty ja otti tavarasta näytteen lasipurkkiin.

– Se on mustaa höttöä, joka haisee aivan ruumiille, kaatopaikalle tai viemärille. Haju on niin kuvottava, ettei sitä pysty kuvailemaan, vaan se täytyy tulla toteamaan paikan päälle. Olemme neljä vuotta tässä asuneet ja tämä on ensimmäinen kerta, kun tuollaista on levitetty.

Kaiken huipuksi jätteen levittänyt traktori jätettiin perheen kotitalon ikkunan eteen niin, että se peittää kauniin maalaismaiseman.

– Se varmaan houkuttelee kärpäsiäkin, Marjut suree.

Perheenäidin mukaan maanomistaja ei asu naapurissa, eikä hän edes tiedä, miltä maanomistaja näyttää. Nainen kertoo kuitenkin ottaneensa asian puheeksi muiden naapureiden kanssa. Lemu on häirinnyt kauempana asuvia naapureita jopa siihen pisteeseen saakka, että naapurit joutuivat lopettamaan grillauksen.

– Ei voi olla niin, että maata lannoitetaan kaatopaikan hajuisella lannoitteella. En ole missään muualla tuollaiseen törmännyt.

ILTA-SANOMIEN tavoittama maanviljelijä kertoo levittäneensä pellolleen tunnetusta yrityksestä hankkimaansa kompostijätettä. Maanviljelijä myöntää, että lannoite haisee varsin pahalle.

– Mutta se kynnetään kahden–kolmen päivän sisällä ja sitten haju lakkaa. Tiedän kymmeniä maanviljelijöitä, jotka levittävät sitä samaa kompostia. Tämä on täysin normaalia maataloustoimintaa, maanviljelijä sanoo.

YMPÄRISTÖOIKEUDEN asiantuntijan mukaan tapauksessa olennaista on se, onko yrityksen maanviljelijälle myymä komposti hyväksytty maanparannuskäyttöön tai lannoitteeksi.

– Jos tuote on hyväksyttyä ainetta, silloin sen pitäisi olla sellaista, joka ei aiheuta vesistön pilaantumista ja hajuhaittojen pitäisi olla kohtuulliset. Jos tuote ei ole lannoituskäyttöön hyväksyttyä, kompostifirma on menetellyt väärin, kuvailee hallintotieteiden maisteri Hilkka Heinonen (väit.).

Heinonen on ympäristöoikeuden yliopisto-opettaja Itä-Suomen yliopistosta ja väittelee loppuvuodesta naapuruuskiistoista.

– Jos aine on laillista, niin silloin asia on ok. Jos näin ei ole, silloin asia epäilemättä johtaa johonkin toimenpiteisiin, Heinonen sanoo.

Heinosen mukaan pelkkää hajuhaittaa on vaikea osoittaa, koska sille, miten pahalle joku saa haista, ei ole määritelty raja-arvoja.